આજનું ઓસ્લો શહેર તો આદિમાનવ અહીં વસતો થયો એ પછી ઘણા લાંબા સમયખંડ બાદ છેક અગિયારમી સદીના મધ્યાંતરે વાઈકિંગ રાજાએ વસાવ્યું, જોકે ત્યારે પણ એ એક નાનકડું ગામડું જ હતું. અને પછી છેક ઈ.સ. 1300માં હાકોન પાંચમાના રાજમાં એને રાજધાનીનો દરજ્જો મળ્યો. બીજા કોઈ પણ શહેરની જેમ ઓસ્લોએ પણ ઈતિહાસના ચગડોળે અનેક ચડતીપડતી જોઈ. અઢારસો ચોવીસમાં તો લાકડાથી બંધાયેલું આ આખેઆખું નગર ભયંકર આગમાં બળીને ભસ્મ થઈ ગયું એ પછી ક્રિશ્ચિયન ચોથાએ એને ફરી વસાવી પોતાના નામ પરથી ક્રિસ્ટિયાના નામ આપ્યું. સો વરસ પછી ઓસ્લોવાસીઓએ ફરી એના જૂના નામને જીવતું કર્યું. પહેલાં એ ડેન્માર્ક સાથે જોડાયેલું હતું, પછી એનાથી છૂટું પડી સ્વીડન સાથે જોડાયું ને છેલ્લે 1905માં સ્વતંત્ર થયું. આજે અહીં સંસદીય રાજાશાહી છે.